google/wiki40b huggingface dataset:
Bjørnevatn Idrettslag

Fotball

Bjørnevatns førstelag holder til i 3. divisjon per 2013 etter opprykk fra 4. divisjon 2012. Laget har tidligere spilt i 3. divisjon Finnmark men måtte flyttes ned etter omveltningen av divisjonssystemene da 3. divisjon ble slått sammen med Troms Fotballkrets i 2010. 
Andrelaget til Bjørnevatn IL holder til i 5. divisjon og fungerer som rekrutteringslag. De ble også flyttet ned fra 4.- til 5. divisjon etter omveltingen i 2010. 
Bjørnevatn IL har også en større satsing på barnefotball og har treningstilbud for både gutter og jenter helt ned til femårsalderen.
Ferjesambandet Årvik–Koparnes

Årvik–Koparnes er et ferjesamband langs fylkesvei 61 over Rovdefjorden på Sunnmøre, mellom Årvik ferjekai i Sande kommune på Gurskøya og Koparnes ferjekai i Vanylven. Strekningen drives av Norled.
Overfartstiden er 10 minutter, strekningen blir betjent av MF Sand, med 34 avganger daglig i hver retning om hverdagen. 2014 var årsdøgnstrafikken 512 kjøretøyer.
Flø

Flø er ei bygd i Ulstein kommune på Sunnmøre, cirka 8 kilometer fra kommunesenteret Ulsteinvik. Bygda hadde 186 innbyggere pr 1. januar 2018. Flø ligger værhardt til, rett ut mot havgapet og med dramatisk natur. Flø hadde tidligere egen skole, men tilhører nå Ulstein skolekrets, som dekker grunnkretsene Skeide, Ulstein og Flø. Flø er et populært sted for blåturer, blant bedrifter i nærområdet.

Kultur

Flø har sitt eget idrettslag, Flø IL. 16. november 2008 hadde gallerist og fotograf Hugo Opdal i kunstgalleriet Studio Hugo Opdal, salgsutstilling med 22 verk av den verdensberømte britiske kunstneren Damien Hirst. Mange store navn har hatt utstillinger i Studio Opdal på Flø. Bla Elmgreen & Dragset, Bjarne Melgaard.
Den årlige kunstvalen Go with the Flø, ble første gang arrangert av galleriet i 2010, og har siden satt Flø på det internasjonale kunstkartet.
Rude Skov

Rude Skov er en 580 hektar stor statskog i Birkerød sogn i Rudersdal kommune i Danmark. Ebberødgård ble anlagt i en lysning i skogen litt vest for Maglebjerg.
Ntlo ya Dikgosi

Ntlo ya Dikgosi (setswana for «Høvdingrådet») er et rådgivende organ overfor Botswanas parlament.

Oppbygging

Rådet har 35 medlemmer. Åtte av disse er arvtakere som høvdinger (kgosi) fra de viktigste stammene i Botswana: baKgatla, baKwêna, baMalete, bamaNgwato, baNgwaketse, baRôlông, baTawana og baTlôkwa. 22 medlemmer velges indirekte til femårsperioder. Av disse er fire valgt av underhøvdinger fra distriktene North-East, Chobe, Ghanzi og Kgalagadi. De siste fem medlemmene plukkes ut av presidenten i Botswana. Medlemmene må ha fylt 21 år, kunne engelsk, og ikke ha deltatt aktivt politisk de siste fem åra. Høvdingene skal ikke være medlem av noe politisk parti.

Makt

Rådet har kun en rådgivende funksjon i parlamentet, og har verken lovgivende makt eller vetorett. Lovforslag som angår stammenes organisering og eiendom, sedvanerett og administrasjonen av domstoler knyttet til sedvaneretten, må gjennom høvdingrådet før det drøftes. Ved grunnlovsendringer og -revisjoner må medlemmer av høvdingrådet konsulteres. Rådet har makt til å kalle inn regjeringsmedlemmer.
Saccharoscaptus

Utseende

En middelsstor (19-22 millimeter), oval, halvmatt, mørkbrun hornbille. Hannen har en bred, bladformet utvekst på "nesen" og et par ganske små knøler på pronotum, som er tett og grovt punktert. Dekkvingene er noe blankere enn pronotum, de grove punktene danner litt uregelmessige rader.

Levevis

Biller i gruppen Pentodontini lever stort sett i forholdsvis tørre biotoper, som steppe og ørkener. Larvene av denne arten borer i røttene av sukkerrør.

Utbredelse

Arten er beskrevet fra Brasil og Bolivia.
Veronika Bieleszova

2017

Bieleszova deltok i Junior-EM i fekting 2017, og kom der på 44.-plass i kadettklassen (U17). Hun deltok i Junior-VM i fekting 2017, og kom der på 31.-plass i kadettklassen.

2018

Hun kom på 12.-plass i kadettklassen under Junior-EM i fekting 2018, og kom på 23.-plass i juniorklassn (U20). Tsjekkia kom her på fjerdeplass i juniorklassen i lagkonkurransen. I april kom hun på 10.-plass i kadettklassen under Junior-VM i fekting 2018, og hun kom på 89.-plass i juniorklassen.
I Sommer-OL for ungdom 2018 fikk hun bronse i kårde, etter at hun slo Axelle Wasiak fra Belgia 9-8 i bronsefinalen.
Partiløs politiker

En partiløs politiker eller uavhengig politiker er en person som besitter et mandat i en politisk forsamling, men ikke tilhører noe politisk parti. Noen partiløse innehar politiske synspunkter som ikke passer inn med noen eksisterende partier. Andre er assosiert med et parti, eller tidligere medlem av ett, men ønsker ikke å representere det. Atter andre hører til eller støtter et politisk parti, men ønsker ikke offisielt å binde seg til partiets politikk. Noen velger å danne et lite parti rundt seg selv for å stille liste til valg.
I Norge er partiløse politikere sjeldne, men det hender at personer fra uavhengige lister blir valgt inn ved lokalvalg. Det hender også at personer melder seg ut, eller blir presset ut av partiet sitt mens de innehar et politisk mandat, men allikevel fortsetter ut perioden sin. I 2010 meldte for eksempel Jørn Nordmeland seg ut av SV mens han satt som ordfører i Osen kommune. Arendal fikk en partiløs ordfører i 2011, da Torill Rolstad Larsen ble presset ut av Arbeiderpartiet mens hun satt som ordfører for partiet. 
I en del andre land er det mer vanlig at partiløse politikere stiller til valg.
Gimlet

Gimlet er en alkoholbasert cocktail som karakteriseres av limesmak. Den lages av gin, alternativt vodka, og søtet limesaft, vanligvis Rose’s Lime. En gimlet ristes med is og serveres i cocktail- eller whiskyglass.
Scream (filmserie)

Scream-filmene er en serie på fire amerikanske skrekkfilm regissert av Wes Craven som ble lansert i perioden 1996 til 2010. I 2015 gjenoppstod historien på MTV som TV-serie. 
Plottet er om en psykopatisk seriemorder med en halloween-maske (tatt fra maleriet Skrik av Edvard Munch) som prøver å drepe Sidney Prescott (Neve Campbell) og alle i hennes nærhet. 
Filmen revitaliserte slasher-sjangeren.
Mimastra

Utseende

Middelsstore (4 - 10 millimeter), avlange, glatte og blanke bladbiller. Antennene er trådformede. Pronotum har tverr-groper, for- og bakkantene med markert rand.

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander.

Utbredelse

Slekten forekommer i India, Kina og Sørøst-Asia østover til Bali.
Svømming under Asialekene 1951

Svømming under Asialekene 1951 ble arrangert i New Delhi i India i perioden 5. til 7. mars 1951. Det var 8 øvelser, seks individuelle og to stafetter, kun for menn. Singapore ble beste nasjon med fire gullmedaljer foran Filippinene med tre. Neo Chwee Kok vant fire gullmedaljer, tre individuelle og et lag.
Army Air Corps

Historie

AAC har eksistert i to perioder: først 1942–1949, og deretter fra 1957 til dags dato. Den første opprettelsen ble annonsert av Winston Churchill. Army Air Corps hadde en forgjenger fra første verdenskrig, Royal Flying Corps, som ble lagt ned ved opprettelsen av RAF i 1918.
Tranøyfjorden

Tranøyfjorden er en fjord i Tranøy og Dyrøy kommune i Troms. Fjorden strekker seg 25 kilometer nordover fra Vågsfjorden, mellom Dyrøya og Senja til Kampevoll i botn av fjorden.
Fjorden har innløp mellom Stangneset på halvøya Stonglandet i vest og Hagenes på sørspissen av Dyrøya i øst. Fjorden går nordover mellom Stonglandet og Dyrøya. Nord for Dyrøya går Solbergfjorden østover. Øya Tranøy, som kommunen og fjorden er oppkalt etter, ligger et stykke nord for Dyrøya. Herfra og inn til botn av fjorden kalles den Tranøybotn.
Ved nordenden av Stonglandet ligger Stonglandseidet. Her det bare 350 meter over til Eidepollen på vestsida. Det er ikke så mange bosetninger ved fjorden, men på vestsida ligger bygdene Vassvik og Jøvik.
Fylkesvei 860 går langs store deler av vestsida på Senja. Langs fjorden ved Stonglandet går fylkesvei 223.
VM i hurtig- og lynsjakk 2014

Metode

Mesterskapet ble spilt i et sveitsersystem. Der, så langt det lar seg gjøre, spillerne som ligger nærmest hverandre i sammenlagtstilling til en hver tid spiller mot hverandre. En spiller kan ikke møte samme motstanderen i samme turnering mer enn en gang.

Tid

I hurtigsjakk er tidsreglene 15 minutter + 10 sekunder per trekk. I lynsjakk er tidsreglene 3 minutter + 2 sekunder per trekk.
Balearic

Balearic er betegnelsen på en eklektisk DJ-kultur som oppstod på Ibiza på midten av 1980-årene, hvor DJ-er på nattklubber som Amnesia, Pasha og Ku spilte en blanding av rock, pop, disco og house, for klubbere som tok ecstasy og danset under åpen himmel hele natten til soloppgang. I 1987 ble DJ-kulturen spredt til London av de britiske DJ-ene Trevor Fung, Paul Oakenfold, Nicky Holloway, Ian Saint Paul og Danny Rampling, hvor den fort ble del av den britiske acid house-bevegelsen.
Betegnelsen kommer av det engelske navnet på Balearene, den spanske øygruppen som Ibiza er del av. Betegnelsen ble brukt av britisk presse for å beskrive den eklektiske spillestilen til den argentinske DJ-en Alfredo Fiorito på Amnesia. DJ Alfredos spillestil skyldtes dels hans kjærlighet for gode dansbare sanger, uavhengig av sjanger, alder og «kredibilitet», og dels en knapphet på nye plater kombinert med mange timer å fylle på nattklubben.
I dag refererer balearic fortsatt til «en musikalsk åpenhet og en alt-er-mulig-holdning».
Hud (film)

Handling

Incest eller blodskam er temaet i Hud og handlingen foregår i et sterkt mannsdominert øysamfunn på Vestlandet på 1890-tallet. Her bor Vilde, en ung kvinne (spilt av Vibeke Løkkeberg) sammen med sin invalide mor (Elisabeth Grannemann). Vilde har et blodskamforhold til sin stefar (Keve Hjelm), som hun fortvilet prøver å skjule. Dette forholdet har resultert i en datter, som nå er ti år. Fordi hun er stum og i tillegg ikke døpt, blir hun mobbet og utstøtt av det fordomsfulle øymiljøet. Stefaren og presten på stedet krever at kvinnen skal gifte seg md en rik innflytter og døpe barnet, men hun nekter. Ikke med den blodskammen hun er blitt påført. Det ender med drap.

Mottakelse

Hud var både kostbar og kontroversiell og fikk hard medfart av norske filmkritikere da den kom. Det oppstod en heftig avisdebatt som varte et halvt års tid, der Løkkeberg av enkelte ble «demonisert som riksheks». Filmen ble særlig anklaget for å være umoralsk og for langtekkelig, med dvelende scener og lite handling. Løkkeberg forsvarte seg med at hun ønsket å lage en kunstfilm med bilder inspirert av Edvard Munchs malerier. Hud ble imidlertid valgt ut til filmfestivalen i Cannes, der den ble vist som del av Un certain regard-programmet og fikk en viss anerkjennelse.
Saltgruven Wieliczka

Saltgruven Wieliczka (polsk Kopalnia soli Wieliczka) er en av verdens eldste og mest kjente saltgruver. Den befinner seg i byen Wieliczka ved Kraków i Polen, og ble skrevet inn som en av de 12 aller første objekter på UNESCOS liste over verdens kulturarv i 1978. Den benevnes ofte som et av verdens uskrevne underverker.
Saltgruvens historie strekker seg tilbake til middelalderen, og Wieliczka er i dag verdens eneste gruveobjekt som har vært i kontinuerlig virksomhet siden da. Den er derfor av stor historisk betydning, da den gir muligheten til å følge utviklingen innen gruveteknikken i de forskjellige historiske epokene. 
Saltgruven teller 9 nivåer, som strekker seg helt til 327 meter under jorden. Kubaturen til dette underjordiske landskapet er på omtrent 7,5 millioner kubikkmeter. Den samlede lengden av ganger utgjør over 300 kilometer, hvor 3 kilometer er åpnet for turister. Igjennom syv hundre år har bergmenn hogd ut 2040 underjordiske kamre her. 
Nede i saltgruvens sjakter finnes en underjordisk by av altere, kapeller, utallige skulpturer og relieffer – alt uthogd i salt. Gruvens hovedattraksjon er kanskje den rikt utsmykkede saltkatedralen «St. Kingas kapell» (Kaplica Świętej Kingi).  Den er i sin helhet hogd ut i salt, og er verdens største underjordiske helligdom, med plass til 500 troende. I gruven finnes også en rekke innsjøer, og verdens dypest plasserte kurbad.
Gruven kjennetegnes av et unikt mikroklima, som består – ved siden av den store fuktigheten og innholdet natriumklorid – av en fast temperatur (14°C), trykk, ionisering og lysstråling, samt en stor konsentrasjon av mangan, magnesium og kalsium i luften. Den blir derfor også brukt til rehabilitering av personer med luftsveisykdommer. 
Wieliczka er for øvrig kjent for sine lange turisttradisjoner – det vakre underjordiske saltlandskapet er blitt besøkt gjennom århundrene av mange store personligheter – blant annet Nikolaus Kopernikus, Frédéric Chopin, Conrad Celtes, Johann Wolfgang von Goethe, Alexander von Humboldt, Dmitrij Mendelejev, Alexander I, Frans Josef I, Bolesław Prus, Ignacy Paderewski, Robert Baden-Powell, Ferdinand Foch, Jacob Bronowski, Henryk Sienkiewicz, Jan Matejko, Czesław Miłosz, Józef Piłsudski, Karol Wojtyła (den senere Pave Johannes Paul II), Bill Clinton, flere kongelige og presidenter, og mange andre betydelige personligheter innen kultur og politikk. Over 1 million turister besøker saltgruven årlig.
Denne respektinngytende, labyrintiske oldtidssaltgruven var en viktig inspirasjonskilde for labyrintscenene i Bolesław Prus’ historiske roman Faraon (1895).
Steinplukker

Steinplukker er et traktorredskap som skiller stein fra jord, slik at man kan frakte bort steinene. Virkemåten går på å solde ut jord og mindre steiner og partikler fra massen som tas opp av skjæret i fronten av steinplukkeren, og føre de store steinene over i en transportbeholder eller over på en tilhenger som kjøres ved siden av. Lysavstanden i soldene bestemmer hvor små steiner som kan plukkes. Større steiner, med diameter over ca 25-35 cm, må normalt tas opp med gravemaskin eller kjøres vekk med steinsvans. Jord med mye stein er dårlig egnet til f.eks. poteter, og mye stein i jorda utsetter også jordbruksredskapene for enorm slitasje.
OMXS

OMXS, forkortning for OMX Stockholm, er fra og med den 3. oktober 2005 benevningen på indeks over samtlige aksjer på Stockholmsbørsens A- og O-liste (tidigere benevnt SAX-indeks). Indeksen innbefatter samtlige aksjer, notert på den nordiske børsen i Stockholm. Basis for OMXS er 31. desember 1995, som fått basisverdien 100. Det revideres to ganger per år.
Sektorindeksen innen OMXS bygger GICS klassifisering (Global Industry Classification Standard) (GICS) som ble utviklet av Morgan Stanley Capital International Inc og Standard & Poor's.
Caravan

Caravan er et britisk progrock/jazz–band fra Canterbury, England som ble stiftet i januar 1968. Bandet ble stiftet av Pye Hastings, Richard Sinclair, Dave Sinclair, og Richard Coughlan.
Caravan hadde sin storhetstid fra 1968 og inn i 1970-tallet som en av mange band fra Canterbury–området som også inkluderte blant andre Soft Machine. Et av kjennetegnene for Canterburyband er at de blander sjangrene Psykedelia og jazz. Caravan var et av de ledende progrock–bandene som kom ut fra 1960-tallet, men klarte ikke bli mer enn et kult-band med en stabil og lojal fanskare bak seg. Likevel klarte de å selge en del album, spesielt i universitetsområder fordi de fikk et godt rykte på seg, og fordi de skapte liv i musikkbladene. 
De fikk kun et album inn på albumlistene i England. Bandet ble offisielt oppløst i 1983, men har siden holdt det gående med utgivelser og enkelte spillejobber.
Hyllisia

Utseende

Middelsstore, slanke, grå eller brunaktige trebukker. Antennene er ganske lange og tynne, hos hannene mye lengre enn kroppen. Pronotum er omtrent sylindrisk uten pigger på ytterkantene. Dekkvingene er lange og smale. Oversiden er kledt med korte hår.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt i Afrika inkludert Madagaskar og Sørøst-Asia østover til Ny-Guinea.
Jens Brostrup

Bakgrunn

Brostrup ble født på Sjælland som sønn av adelsmannen Henning Brostrup til Tommerup og Karen Teusdatter Rosengaard.

Kannik, prost, erkebiskop

I ung alder ble han kannik i Roskilde og senere kapellan hos Christian I. I 1468 var han prior og i 1457 prost i Dalby kloster i Skåne. Han ble som kongens kansler og erkedegn i Lunds kapittel valgt til erkebiskop i Lund i 1472, etter Tuve Nielsen. Brostrups makt ble innskrenket, idet han ble tvunget til å avlegge ed på en  strengere håndfestning enn sine forgjengere. Han måtte også betale dyrt for stadfestelsen, da paven hadde lovet Lunds stift til en av sine kardinaler, hvorfor denne måtte utkjøpes. Dertil kom prisen for den pavelige stadfestelse, hvilket alt sammen satte Brostrup i dyp gjeld, som han siden hadde vanskeligheter med å komme ut av.

Kong Hans

Sammen med riksmarsk Claus Rønnow fikk han i 1478 det ærefulle oppdrag å hente den utvalgte prins Hans kommende frue Christine av Sachsen i Warnemünde, hvoretter han viet paret i Vor Frue Kirke i København den 6. september samme år. I 1481 spilte han en fremtredende rolle ved forhandlingene i Halmsted omkring gjenopprettelsen av Kalmarunionen. Han oppnådde dog ikke å få Hans valgt av svenskene. Pinsedag i 1483 kronte han kong Hans og dronning Christine i København. 
Han var også virksom ved opprettelsen av Københavns Universitet, hvor han i 1479 gav institusjonen dets første statutter. Videre var han leder av riksrådet, samtidig som han lot slottet Fliginge (Flyinge) befeste og sto for istandsettelsen av flere av erkebiskopens slott.

Død og ettermæle

Etter få dagers sykeleie døde han av pest på Fliginge den 3. juni 1497. Han ble begravet i Vor Frue Kapel i Lund domkirke. Ettersom han både hadde pantsatt og bortforlent flere av Lunds stifts gods til slekt og venner, samt pga. ødselhet brakt uorden i erkesetets økonomi, fikk han et mindre godt ettermæle.
Kastor fra Rhodos

Kastor fra Rhodos (også kjent som Kastor fra Massalia eller Kastor fra Galatia i henhold til Suda) var en gresk eller greskspråklig grammatiker og retoriker som tok etternavnet Philoromaeus. Det er antatt at han levde på omtrent samme tid som Cicero (106–43 f.Kr.) og Julius Cæsar (100–44 f.Kr.).

Bakgrunn

Kastor er jevnlig referert til som en autoritet i historiske emner. En partiskhet til romerne er antydet av etternavnet Philoromeus, og kan ha vært åpenbart i et verk nevnt av Plutark  som sammenlignet institusjonene i Roma med de til Pythagoras.
Suda, en stor og omfattende bysantinsk–gresk historisk encyklopedi, beskrev grammatikeren og retorikeren Kastor som svigersønn av kong Deiotaros av Galatia (som Suda kaller en romersk senator) som senere drepte både Kastor og hans hustru ettersom Kastor skal ha ført anklager mot ham overfor Cæsar, øyensynlig hentydet til affæren hvor Cicero forsvarte Deiotaros. Dette synes å være den samme Kastor, nevnt av Strabon, som hadde etternavnet Saecondarius, var svigersønn av Deiotaros, og som ble drept av ham. Da Cicero talte på vegne av Deiotaros, var den Kastor som førte Deiotaros i fare, uttrykkelig kalt for en sønnesønn av denne kongen, og var bare en ung mann på den tiden (44 f.Kr.).
Det er imidlertid usikkert om dette var den samme Kastor som retorikeren Kastor fra Rhodos. Et av verkene til Kastor er referert til i Bibliotheca var tidligere tilskrevet Apollodoros fra Athen, som døde en gang rundt 140 f.Kr. På grunn av denne omstendigheten er en konklusjon at retorikeren Kastor må ha levd en gang på samme tid som Apollodoros, det vil si rundt 150 f.Kr., og hadde da ingen forbindelse til den Kastor som anklaget Deiotaros. En annen konklusjon, som antar at Kastor av Rhodos virkelig var samtidig med Cæsar og Cicero, er at Bibliotheca ikke kunne ha vært skrevet av Apollodoros, derav tilskrivelsen «Pseudo-Apollodorus» for dette verket.
Norgesrekordhistorikk på 100 m fri

Oversikt over utviklingen av norgesrekorder på 100 m fri svømming for både langbane (50 meter) og kortbane (25 meter).
Sist oppdatert: 15. desember 2018
Lorelei

Lorelei i kunsten

Lorelei er beskrevet i Clemens Brentanos ballade Zu Bacharach am Rheine... og Heinrich Heines Lied von der Loreley tonesatt av Friedrich Silcher.
Naruyuki Naito

Karriere

Naruyuki Naito startet sin profesjonelle karriere i Honda FC i 1990. Han har også spilt for Kashima Antlers, FC Tokyo, Avispa Fukuoka og Volca Kagoshima.
Utfordringen

Utfordringen (orig: The Gentle Touch) er en britisk krim- og dramaserie som gikk på ITV fra 1980 til 1984. Serien var produsert av LWT og handlet om en kvinnelig politioffiser i London. Serien var den første tv-serien som hadde en kvinnelig politioffiser som hovedperson. (Den andre serien som hadde dette var BBC-serien Juliet Bravo).
Serien ble sendt som Detektime på NRK i 1981 og 1982. NRK sendte rundt 20 episoder fra 2. januar 1981 til 17. desember 1982.

Plot

Jill Gascoine spilte Detective Inspector Maggie Forbes, som har jobbet sin vei opp gjennom politistyrkene og som er stasjonert på Seven Dials politistasjon i London. Maggies ektemann, en konstabel, blir drept i første episode, noe som gjør at hun blir alene med oppdragelsen av deres tenåringssønn.
The Gentle Touch tok for seg rutinepreget politiarbeid og hadde en realistisk fremstilling av av så forskjellige emner som rasisme, sexisme, homoseksualitet, mental helse og eutanasi. Den var langt mer karakterdrevet enn handlingsdrevet.

Mottagelse

The Gentle Touch var en stor suksess i Storbritannia. Serien gjorde Jill Gascoine til et kjent navn og serien gikk i fem sesonger. Imidlertid varte karakteren Maggie Forbes lenger enn dette. I 1985 dukket karakteren opp igjen i et mer actionpreget drama kalt C.A.T.S Eyes, om et team av kvinnelige detektiver i Kent. Denne serien har ofte blitt karakterisert som den britiske versjonen av Charlie's Angels.
Gu (Linfen)

Gu (kinesisk: 古县; pinyin: Gǔ Xiàn) er et fylke i Shanxi i Folkerepublikken Kina. Det ligger i byprefekturet Linfen.
Befolkningen var på 84 534 innbyggere i 1999.
Fekting under Panamerikanske leker 2015

Fekting under Panamerikanske leker 2015. Fekting var en av sportene under de Panamerikanske leker 2015 i Toronto i Canada. Turneringen ble avviklet 20. til 25. juli 2015. Det var i alt seks konkurranser; individuelt og lag for både menn og kvinner i florett, kårde og sabel. 17 nasjoner var representert med tilsammen 155 utøvere. i de individuelle øvelsene fikk de tapende finalistene bronsemedalje.
A. Stokstad & Co

A. Stokstad & Co var en tekstilbedrift i Oslo. Den ble etablert i 1927, og produserte dameklær. Bedriften hadde lokaler i Rådhusgata 30B.
Ogyges

Utseende

Middelsstore til nokså store (22-48 millimeter), blanke, kraftige passalider. Hodet er blankt, mye bredere enn langt, med et kort horn i pannen og kraftige kjever. Pronotum er bredere enn langt med en skarp midtfure. Dekkvingene har fine punktstriper, ofte ganske utydelige. Artene mangler flygevinger og kan ikke fly. Forleggene har små tenner langs det meste av yttersiden.

Levevis

Disse artene lever i tropisk skog, der de gnager i død ved. De finnes helst i tåkeskog mellom 900-2400 meter over havet.

Utbredelse

Slekten er utbredt i Mellom-Amerika.
Chapelle Notre-Dame-de-la-Médaille-Miraculeuse

Chapelle Notre-Dame-de-la-Médaille-Miraculeuse er et kapell i Paris, dedisert til Vår Frue av den mirakuløse medalje. Det ligger i Rue du Bac i 7. arrondissement. 
I dette kapell fikk Catherine Labouré i 1830 en åpenbaring av jomfru Maria som instruerte henne om den mirakuløse medalje.
Fylkesvei 7626

Fylkesvei 7626 går mellom Vinje og Trettmyra i Vågan kommune. Veien er 13 km lang.
Frem til 2019 hadde veien betegnelsen fylkesvei 862.
Temenis

Utseende

Middelsstore, ekstremt fargesterke sommerfugler. Oversiden er for det meste skarpt rosa-rød til oransje, ofte med metallisk blå felter, forvingens spiss er svart eller mørkbrun. Forvingens underside er brunoransje med brun spiss, bakvingens underside grå.

Levevis

Biblidinae er tropiske skogsinsekter.
Larvene lever på planter i såpebærfamilien (Sapindaceae). Disse sommerfuglene finnes i regnskog og tåkeskog opptil 1600 meter over havet.

Utbredelse

Slekten finnes i Mellom- og Sør-Amerika, fra Mexico til det sørlige Brasil.
Fylkesvei 1660

Fylkesvei 1660 går mellom Bekkevoll og Anset i Ringsaker kommune. Veien er 300 meter lang.
Frem til 2019 hadde veien betegnelsen Fylkesvei 4.